ལ་གང་ན་བཞུགས༔རྣལ་འབྱོར་བདག་གི་སྲོག་ལ་བབས་ཉེ་བའི༔གལ་ཆེན་ནག་ལ་ཐུག་པའི་དཔུང་བསྐུལ་འདིར༔མ་དང་མཁའ་འགྲོས་དཔུང་གྲོགས་མི་བྱེད་ན༔ཐུགས་རྗེས་བརྩེ་དགོངས་བྱམས་པ་གང་ན་བཞུགས༔རྣལ་འབྱོར་བདག་གི་དམ་ལ་བབས་ཉེ་བས༔རེ་ས་གཞན་མ་མཆིས་པའི་དུས་འདི་ལ༔མ་དང་མཁའ་འགྲོའི་དཔུང་ཚོགས་མི་བྱོན་ན༔དམ་ཚིག་ཐུགས་རྗེའི་ནུས་པ་གང་ན་བཞུགས༔རྣལ་འབྱོར་བདག་གི་དཀོར་ལ་བབས་ཉེ་བས༔སྐྱབས་མཆོག་ལྷ་ལ་སྐྱབས་སུ་མཆིས་དུས་འདིར༔ཕ་རོལ་དཔུང་ཚོགས་སྟོབས་ཀྱིས་མི་བསྒྲལ་ན༔སྐྱབས་ཡུལ་ལྷ་ཡི་སྐྱོབ་པ་གང་ན་བཞུགས༔རྣལ་འབྱོར་བདག་གི་སྒྲུབ་ལ་བར་ཆོད་པའི༔དམ་ཉམས་དགྲ་བོ་བདུད་བགེགས་སྒྲོལ་རེ་རན༔བཀའ་ལོག་བསྟན་བཤིག་དམ་ཉམས་གཤེ་སྐུར་མཁན༔མ་ཉེས་ཁ་ཡོགས་གླེང་འདེབས་ཇག་ཆོམ་རྐུན༔བསམ་པ་གནག་ལ་སྦྱོར་བ་རྩུབ་པ་དང་༔བདག་གི་ལུས་སྲོག་དཀོར་ལ་ཟ་རྔམ་པའི༔དམ་ཉམས་དགྲ་བགེགས་གནོད་བྱེད་མ་ལུས་པ༔ལོ་དང་ཟླ་བར་བཞག་པའི་ལོང་མེད་པས༔ད་ལྟ་ཉིད་དུ་བསད་ཅིང་ཤུལ་མེད་ཐོང༔རྣམ་ཤེས་རྣམ་སྨིན་ལས་རྗེས་མ་བཏང་བར༔མནར་མེད་བྱ་རྩོལ་བསམ་བྲལ་ཀློང་དུ་སོད༔དུས་ལ་བབ་བོ་བཛྲ་ས་མ་ཡ༔ད་གཟིགས་ད་དགོངས་ད་བྱོན་ཐུགས་དམ་ཅན༔བདག་ཉིད་དོན་ཆེན་འགགས་ལ་མ་ཐུག་ན༔མ་དང་མཁའ་འགྲོའི་ཐུགས་དམ་ཅི་ལ་བསྐུལ༔རྣལ་འབྱོར་བདག་གི་ལུས་ལ་མ་བབས་ན༔མི་རུང་ངན་ཚིག་དམོད་པ་ཅི་ལ་བོར༔བདག་གི་རིན་ཆེན་སྲོག་ལ་མ་བབས་ན༔གཏན་གྱི་མགོན་ལ་འོ་དོད་ཅི་ལ་འབོད༔བདག་གི་བསྙེན་སྒྲུབ་བརླག་ལ་མ་ཆས་ན༔ཡེ་ཤེས་མཁའ་འགྲོའི་ཐུགས་དམ་ཅི་ལ་བསྐུལ༔བདག་གི་དགེ་འབྲས་འཇོམས་པར་མ་ཆས་ན༔ཕུང་བརླག་དྲག་པོའི་ལས་ལ་ཅི་ཕྱིར་འབད༔བདག་གི་གཅེས་བསྲེལ་ནོར་ལ་མ་བབས་ན༔དེ་རིང་དཔུང་རོགས་དམག་འབོད་ཅི་ལ་བྱེད༔བདག་གི་འཁོར་ཚོགས་གྲོགས་ལ་མ་བབས་ན༔དེ་རིང་མ་དང་མཁའ་འགྲོ་ཅི་ལ་བསྐུལ༔བདག་ཉིད་ཕུང་བརླག་རྒོལ་བས་མ་ཟིན་ན༔ཡི་དམ་ལྷ་ལ་ཞེ་ཁྲེལ་ཅི་ལ་འདོགས༔བྱོན་ཅིག་དགོངས་ཤིག་གསོན་ཅིག་ཡི་དམ་ལྷ༔མཐུ་རྩལ་རྫུ་འཕྲུལ་བྱུང་བའི་དུས་ལ་བབས༔ད་ལྟ་ཉིད་དུ་མཐུ་རྩལ་མི་བྱུང་ན༔བདག་གིས་བསྙེན་སྒྲུབ་ལས་ལ་འབད་དོན་གང་༔འདི་ལྟར་རྩེ་གཅིག་བསྙེན་བསྒྲུབ་མཆོད་བསྟོད་ན༔འཁྲུལ་པ་ཉིང་འཁྲུལ་བགེགས་རིགས་གདོན་གྱིས་ཀྱང་༔ཕ་བས་བརྩེ་ཞིང་མ་བས་གདུང་སེམས་ཆེ༔རྩེ་གཅིག་སྒྲུབ་ཅིང་ཡང་ཡང་བསྙེན་གྱུར་ན༔དུག་ལྔའི་སྟོབས་བཙན་གདོང་དམར་སྲིན་པོས་ཀྱང་༔ཕ་ལྟར་བྱམས་ཤིང་མ་ལྟར་བརྩེ་བས་སྐྱོངས༔མ་ཟད་ལངྐ་ཤོད་ཀྱི་སྲིན་མོས་ཀྱང་༔བརྩེ་གདུང་རྨངས་པོའི་བུ་སྡུག་ལས་ཀྱང་ཆེ༔བསྟན་འགྲོའི་དོན་ལ་མཉམ་པར་དགོངས་བརྩེ་ན༔རྣལ་འབྱོར་བདག་གི་དཔུང་ལ་བྱོན་རེ་རན༔སངས་རྒྱས་བསྟན་པ་གཉན་ལ་དགྲ་དར་བས༔བསྟན་བཤིག་ལག་དམར་བསྒྲལ་བའི་དུས་ལ་བབ༔དམ་ཆོས་རྒྱུད་སྡེའི་འོ་མཚོ་ནུབ་ཉེ་བས༔དམ་ཉམས་བཀའ་ལོག་བསྒྲལ་བའི་དུས་ལ་བབ༔དགེ་འདུན་རྒྱལ་བའི་བརྒྱུད་འཛིན་སྡུག་ཏ་རེ༔དམ་ཉམས་བདུད་ཀྱི་ཕོ་ཉ་ད་ལྟ་སོད༔སྐྱེ་འགྲོའི་བདེ་སྐྱིད་གཡུལ་འགྱེད་མཚོན་གྱིས་བསྣུབས༔གཡུལ་འགྱེད་མཚོན་འཁྲུགས་ཁ་དཔོན་ད་ལྟ་སོད༔མདོ་སྔགས་བསྟན་ལ་དམ་ཉམས་ལྟ་ལོག་རྒོལ༔ཆོས་ཁྲིམས་བཤིགས་པའི་ལྟ་ལོག་གྲུབ་མཐའ་ནི༔འཛིན་མི་དེར་ཕྱོགས་དེར་འཁོར་ཆོས་ལོག་བཅས༔མ་འགྱངས་ད་ལྟ་ཉིད་དུ་སྟོབས་ཀྱིས་སྒྲོལ༔བསྟན་འཛིན་སྐྱེས་བུ་བསྟན་པའི་ཁུར་འཛིན་ལ༔ཉམས་སད་བྱེད་ཅིང་དམའ་ལ་འཕེན་རྩོལ་དང་༔སྐུ་སྲོག་ལ་བསྡོ་གཤེ་སྐུར་ལོག་ལྟ་བའི༔དམ་སྲི་རྒྱལ་འགོང་བདུད་བགེགས་ནག་ཕྱོགས་རིགས༔དམ་ཉམས་དགྲ་བོ་ལས་ངན་སྡིག་ཅན་ལ༔ད་ལྟ་ཉིད་དུ་བཀའ་ཡི་ཆད་པ་ཐོབས༔སྲོག་གི་མར་མེ་དབང་པོའི་མེ་བཀྲ་བསྣུབ༔དུས་ལ་བབ་པོ་བཛྲ་ས་མ་ཡ༔ཧོཿབརྒྱུད་གསུམ་རིག་འཛིན་བླ་མ་དུས་ལ་བབ༔ཡི་དམ་རྒྱུད་སྡེའི་ལྷ་ཚོགས་དུས་ལ་བབ༔མ་ཚོགས་ཡེ་ཤེས་མཁའ་འགྲོའི་དུས་ལ་བབ༔དམ་ཚིག་ཤ་ཟ་ཤུགས་འགྲོ་འཇིག་རྟེན་གྱི༔མ་དང་མཁའ་འགྲོ་རྒྱ་མཚོའི་དུས་ལ་བབ༔ལེགས་ཉེས་སྟངས་འཛིན་དམ་ཚིག་རྗེས་གཅོད་པའི༔བསྟན་སྲུང་དམ་ཅན་རྒྱ་མཚོའི་དུས་ལ་བབ༔བརྣག་པའི་དགྲ་ལ་དྲག་པོའི་ཕྲིན་ལས་མཛོད༔རྒོལ་འཇབ་བགེགས་ཀྱི་དཔུང་ཚོགས་སྟོབས་ཀྱིས་སྒྲོལ༔ཧཱུྃ་ཛཿཆོས་དབྱིངས་སྐྱེ་བ་མེད་པའི་ཀློང་དཀྱིལ་ནས༔སྐྱེ་བའི་ཆོ་འཕྲུལ་འབར་བའི་སྐུར་སྟོན་པ༔ཆོས་སྐུའི་ཀློང་དུ་ཆོས་སྐུའི་མཁའ་འགྲོའི་གཙོ༔རྒྱལ་ཀུན་བསྐྱེད་ཡུམ་ཀུན་ཏུ་བཟང་མོ་ཉིད༔བསྐུལ་ལོ་ཁྱེད་ཀྱི་ཐུགས་དམ་གནད་ནས་བསྐུལ༔གནོད་བྱེད་དགྲ་བགེགས་བསྒྲལ་བའི་དུས་ལ་བབ༔སྤྲུལ་པ་གར་བསྒྱུར་ཕྲིན་ལས་དུས་ལ་བབ༔སྐྱེ་མེད་ཆོས་དབྱིངས་ངང་ལས་མ་གཡོས་ཀྱང་༔ཐབས་ཀྱིས་གདུག་པ་མ་ལུས་འདུལ་བའི་ཕྱིར༔ཁྲོ་གཏུམ་རྔམས་བརྗིད་དྲག་པོའི་སྐུར་བཞེངས་ཤིག༔དུས་མཐའི་བདུད་བགེགས་རྒྱལ་བསེན་འདུལ་བ་དང་༔བདག་གི་ཡིད་ལ་བརྣག་པའི་དགྲ་དང་བགེགས༔མྱུར་དུ་ཁུག་ལ་བསྒྲལ་བའི་ལས་མཛོད་ཅིག༔ཧཱུྃ་ཛཿདམར་ནག་འབར་བ་ཟླ་གམ་དབང་གི་དལ༔འགགས་མེད་རོལ་བ་ཆེན་པོའི་གཞལ་ཡས་ནས༔ལོངས་སྤྱོད་རྫོགས་སྐུ་ལོངས་སྐུའི་མཁའ་འགྲོའི་གཙོ༔ལས་ཀྱི་དབང་མོ་གསང་བ་ཡེ་ཤེས་མ༔བསྐུལ་ལོ་ཁྱེད་ཀྱི་ཐུགས་དམ་གནད་ནས་བསྐུལ༔ཞི་ཉིད་སྤྲོས་བྲལ་ངང་ལས་མ་གཡོས་ཀྱང་༔ཐབས་ཀྱི་གདུག་པ་མ་ལུས་འདུལ་བའི་ཕྱིར༔ཁྲོ་གཏུམ་རྔམས་པ་དྲག་པོའི་སྐུར་བཞེངས་ཤིག༔སྐུ་ཡི་བཀོད་པ་རབ་འབྱམས་ངོམས་པ་ཡིས༔སྒྲུབ་སྡེ་བརྒྱད་ཀྱི་དཀྱིལ་འཁོར་རབ་བཀྲ་མཛོད༔ལོངས་སྐུའི་མཁའ་འགྲོའི་མ་ཚོགས་འཁོར་དང་བཅས༔དྲག་པོའི་ཕྲིན་ལས་མངོན་བྱེད་དུས་ལ་བབ༔ཁྱེད་ཀྱི་མཐུ་སྟོབས་གར་བསྒྱུར་ཤུགས་ཕྱུང་ལ༔དུས་མཐའི་བདུད་བགེགས་རྒྱལ་བསེན་འདུལ་བ་དང་༔བདག་གི་ཡིད་ལ་བརྣག་པའི་དགྲ་དང་བགེགས༔མྱུར་དུ་ཁུག་ལ་བསྒྲལ་བའི་ལས་མཛོད་ཅིག༔བདེ་ཆེན་པདྨ་འོད་འཁྱིལ་གཞལ་ཡས་ནས༔སྤྲུལ་པའི་སྐུར་སྟོན་སྤྲུལ་སྐུའི་མཁའ་འགྲོའི་གཙོ༔བདེ་ཆེན་རྒྱལ་མོ་ཡེ་ཤེས་མཚོ་རྒྱལ་མ༔བསྐུལ་ལོ་ཁྱེད་ཀྱི་ཐུགས་དམ་གནད་ནས་བསྐུལ༔ཆོས་ཉིད་སྐྱེ་མེད་ངང་ལས་མ་གཡོས་ཀྱང་༔ཐབས་ཀྱིས་གདུག་པ་མ་ལུས་འདུལ་བའི་ཕྱིར༔ཁྲོ་གཏུམ་རྔམས་པ་དྲག་པོའི་སྐུར་བཞེངས་ཤིག༔སྤྲུལ་སྐུའི་མཁའ་འགྲོ་མ་ཚོགས་འཁོར་དང་བཅས༔དྲག་པོའི་ཕྲིན་ལས་མངོན་མཛད་དུས་ལ་བབ༔ཁྱེད་ཀྱི་མཐུ་རྩལ་སྟོབས་ཀྱི་ཤུགས་བྱུང་ལ༔དུས་མཐའི་བདུད་བགེགས་རྒྱལ་བསེན༴བདག་གི་ཡིད་ལ་བརྣག་པའི༴མྱུར་དུ་ཁུག་ལ་བསྒྲལ་བའི༴ཤར་ཕྱོགས་གཏུམ་དྲག་རྔམས་པའི་དུར་ཁྲོད་ནས༔མི་བཟད་རབ་འཇིགས་ཁྲོ་གཏུམ་སྐུར་སྟོན་ཞིང་༔ཞེ་སྡང་ཚུལ་གྱིས་ཞེ་སྡང་འཇོམས་མཛད་མ༔རྡོ་རྗེ་མཁའ་འགྲོ་མཁའ་འགྲོ་འབུམ་དང་བཅས༔བསྐུལ་ལོ་བསྐུལ་ལོ་ཐུགས་དམ་གནད་ནས་བསྐུལ༔ཁྱེད་ཅག་མཐུ་རྩལ་སྟོབས་ཀྱི༴དུས་མཐའི་བདུད་བགེགས༴བདག་གི་ཡིད་ལ༴མྱུར་དུ་ཁུག་ལ་བསྒྲལ་བའི༴ལྷོ་ཕྱོགས་གད་རྒྱངས་སྒྲོགས་པའི་དུར་ཁྲོད་ནས༔མི་བཟད་རབ་འཇིགས་ཁྲོ་གཏུམ་སྐུར་སྟོན་ཞིང་༔ང་རྒྱལ་ཚུལ་གྱིས་ང་རྒྱལ༴རིན་ཆེན་མཁའ་འགྲོ་མཁའ་འགྲོ་འབུམ་སྡེར་བཅས༔བསྐུལ་ལོ་བསྐུལ་ལོ་ཐུགས་དམ་གནད་ནས་བསྐུལ༔ཁྱེད་ཅག༴དུས་མཐའི༴བདག་གི༴མྱུར་དུ༴ནུབ་ཕྱོགས་པདྨ་འཁྱིལ་བའི་དུར་ཁྲོད་ནས༔མི་བཟད་རབ་འཇིགས༴འདོད་ཆགས་ཚུལ་གྱིས་འདོད་ཆགས༴པདྨ་མཁའ་འགྲོ་མཁའ་འགྲོ་འབུམ༴བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴བྱང་ཕྱོགས་ཀཱི་ལ་ཡ་ཡི་དུར་ཁྲོད་ནས༔མི་བཟད༴ཕྲག་དོག་ཚུལ་གྱིས་ཕྲག་དོག༴ལས་ཀྱི་མཁའ་འགྲོ་མཁའ་འགྲོ༴བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴དཀར་གསལ་ཟླུམ་ལ་འཁྱིལ་བའི་དུར་ཁྲོད་ནས༔མི་བཟད༴ཞི་བའི་ལས་མཛད་སྒོ་མ་ལྕགས་ཀྱུ་མ༔ཞི་བའི་མཁའ་འགྲོ་འབུམ་སྡེ་དང་བཅས་པ༔བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴སེར་གསལ་གྲུ་བཞི་གདེངས་པའི་དུར་ཁྲོད་ནས༔མི་བཟད༴རྒྱས་པའི་ལས་མཛད་སྒོ་མ་ཞགས་པ་མ༔རྒྱས་པའི་མཁའ་འགྲོ་མ་ཚོགས་འབུམ་སྡེར་བཅས༔བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴དམར་ནག་ཟླ་གམ་གདེངས་པའི་དུར་ཁྲོད་ནས༔མི་བཟད༴དབང་གི་ལས་མཛད་སྒོ་མ་ལྕགས་སྒྲོག་མ༔དབང་གི་མཁའ་འགྲོ་མ་ཚོགས་འབུམ་སྡེར་བཅས༔བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴ལྗང་ནག་གྲུ་གསུམ་འབར་བའི་དུར་ཁྲོད་ནས༔མི་བཟད༴དྲག་པོའི་ལས་མཛད་སྒོ་མ་དྲིལ་བུ་མ༔དྲག་པོའི་མཁའ་འགྲོ་མ་ཚོགས་འབུམ་སྡེར་བཅས༔བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴ཧཱུྃ་ཛཿསྨུག་ནག་གྲུ་གསུམ་འབར་བའི་གཞལ་ཡས་ནས༔སྔགས་སྲུང་གཙོ་མོ་ཨེ་ཀ་ཛ་ཊཱི་མ༔བསྐལ་བའི་ཞིང་གི་རྡུལ་སྙེད་འཁོར་དང་བཅས༔བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴ཧཱུྃ་ཛཿབྱང་ཤར་མུ་ལེ་གཏིང་གི་ཁྲག་མཚོ་རུ༔དཔལ་ལྡན་ལྷ་མོ་རང་བྱུང་རྒྱལ་མོ་ཆེ༔ཁྱེད་ཀྱི་འཁོར་ཚོགས་མ་མོ་མཁའ་འགྲོའི་སྡེ༔བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴ཧཱུྃ་ཛཿདཀྱིལ་འཁོར་ཀུན་གྱི་མཐའ་འཛིན་ཕྲིན་ལས་བསྒྲུབ༔དབང་ཕྱུག་ཉི་ཤུ་རྩ་བརྒྱད་འཁོར་དང་བཅས༔བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴ཧཱུྃ་ཛཿཧེ་ཆེན་དྷ་ནའི་དུར་ཁྲོད་ཆེན་པོ་ནས༔གནོད་སྦྱིན་ཆེན་པོ་ཤན་པ་དམར་ནག་དང་༔སྲས་འཁོར་སྤྲུལ་པ་ཡང་སྤྲུལ་བཀའ་སྡོད་ཚོགས༔བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴ཧཱུྃ་ཛཿཕོ་བྲང་མཁའ་སྤྱོད་ཙ་རིའི་གཞལ་ཡས་ནས༔བདུད་མགོན་སེང་གདོང་ཡབ་ཡུམ་སྲས་འཁོར་བཅས༔བསྐུལ་ལོ༴ཁྱེད་ཅག༴དུས་མཐའི༴བདག་གི༴མྱུར་དུ༴ཧཱུྃ་ཛཿསྔོན་ཚེ་རིག་འཛིན་རྡོ་རྗེ་གཤོག་རྒོད་ཀྱིས༔བཀའ་དང་དམ་ལ་གནས་པའི་བསྟན་སྲུང་ཚོགས༔བསྐུལ་ལོ་བསྐུལ་ལོ་ཐུགས་དམ་གནད་ནས་བསྐུལ༔ཁྱེད་ཅག་མཐུ་རྩལ་སྟོབས་ཀྱི་ཤུགས་བྱུང་ལ༔དུས་མཐའི་བདུད་བགེགས་རྒྱལ་བསེན་འདུལ་བ་དང་༔བདག་གི་ཡིད་ལ་བརྣག་པའི་དགྲ་དང་བགེགས༔མྱུར་དུ་ཁུག་ལ་བསྒྲལ་བའི་ལས་མཛོད་ཅིག༔གསོན་ཅིག་དགོངས་ཤིག་དཀྱིལ་འཁོར་ལྷ་ཚོགས་རྣམས༔རྣལ་འབྱོར་བདག་ནི་མ་ཉེས་མ་ཡོའོ༔དམ་ཉམས་དགྲ་བགེགས་ལོག་འདྲེན་འདིར་རྣམས་ཀྱིས༔བདག་ལ་དོ་བསྡོས་ཕོད་བཙུགས་ཡ་བཟུང་ཞིང་༔ཚེ་ལ་རྐུ་ཞིང་སྲོག་ལ་འཐབ་པ་དང་༔དཀོར་ལ་རྔམས་ཤིང་བསྒྲུབ་ལ་བར་ཆད་བརྩམ༔མ་ཉེས་འདུག་ཀྱང་འདུག་པའི་དབང་མེད་བྱས༔བྲོས་ཀྱང་འདས་བྱུང་གབ་ཀྱང་དེར་སླེབ་བྱུང་༔ལན་ཆགས་འཇལ་ཀྱང་འཕྲོག་བཅོམ་བྱེད་དུ་ཆས༔ཞི་བ་བྱས་ཀྱང་དྲག་པོའི་ལས་བཙུགས་བྱུང་༔བདེན་པར་སྨྲས་ཀྱང་རྫུན་གྱིས་ཟོབ་བཅུག་བྱས༔ལེགས་པར་བསྒྲུབས་ཀྱང་ཉེས་པས་སྔོན་རྒྱུག་བྱས༔དེ་ལྟར་བདག་ལ་སྡང་བའི་དགྲ་བགེགས་འདིས༔ཚེ་རབས་ཐོག་མ་མེད་པའི་དུས་དག་ནས༔ད་ལྟའི་བར་དུ་སྡུག་བསྔལ་མྱོང་དུ་བཅུག༔ལོག་ལམ་མི་དགེའི་ཉེས་ལམ་འདི་ཡིས་བསྟན༔ལེགས་ལམ་དགེ་བའི་ལས་ཀྱང་འདིས་འཕྲོག་བསྒྲིབས༔བདེན་པའི་ཚིག་ཀྱང་འདི་ཡིས་རྫུན་དུ་གཟད༔དགེ་བའི་ལས་ཀྱང་འདི་ཡིས་མི་དགེར་བསྒྱུར༔བདེ་བའི་འབྲས་བུ་འདི་ཡིས་སྡུག་ལ་བཙོངས༔ཉེས་མེད་སེམས་ཅན་རྣམས་ལ་འདི་ཡིས་འཚེ༔སངས་རྒྱས་བསྟན་བཤིགས་དཀོན་མཆོག་དབུ་འཕང་སྨད༔སྐྱེ་འགྲོའི་བདེ་བཅོམ་བསྟན་པའི་ཆོས་ཁྲིམས་བཤིགས༔ཉེས་ཅན་འདི་ལ་བཀའ་ཡིས་ཆད་པ་ཆོད༔རི་བོའི་རྩེ་ཁོངས་རྒྱ་མཚོའི་ཁ་གཏིང་དང་༔ཉི་ཟླའི་གོ་བ་སྤྲིན་ཀློང་བྲག་རིའི་ནང་༔དཀོན་མཆོག་སྐྱབས་ཞབས་སྔགས་པའི་སྲུང་འཁོར་སོགས༔གང་ན་ཡོད་ཀྱང་མ་བཏང་མ་ཤོར་བར༔གཟུགས་བྱང་རཱུ་པ་འདི་ལ་མྱུར་དུ་ཁུག༔བསྐུལ་ལོ་བསྐུལ་ལོ་མ་དང་མཁའ་འགྲོ་རྣམས༔དད་གུས་གདུང་བས་མ་དང་མཁའ་འགྲོ་བསྐུལ༔རེ་སའི་སྐྱབས་གནས་མ་དང་མཁའ་འགྲོར་འབོད༔མ་གཡེལ་མ་གཡེལ་ཐུགས་རྗེའི་སྟོབས་རྩལ་ཅན༔ཁྱེད་ཅག་ཐུགས་དམ་གཉན་པོའི་དུས་ལ་བབ༔བསྟན་སྲུང་རྒྱ་མཚོ་དམ་ཚིག་གཉན་གྱིས་བསྐུལ༔ཕྲིན་ལས་སྒྲུབས་ཤིག་བཛྲ་ས་མ་ཡ༔ཨོཾ་མ་ཧཱ་ཀྲོ་ཏི་གུ་ཧྱ་ཛྙཱ་ན་ཧྲཱིཿམ་ཧ་རི་ནི་ས་བཛྲ་ས་མ་ཡ་སརྦ་དྷརྨ་པཱ་ལ་སརྦ་ཀྵེ་ཊ་པཱ་ལ་བཛྲ་ས་མ་ཡ་ཛ་ཛཿདགྲ་བགེགས་ཆེ་གེ་མོ་དང་༔གནོད་བྱེད་སརྦ་ཁུག་ཛ་མཱ་ར་ཡ་རྦད་རྦད་བྷྱོ་ནན་ཛ་ཁུག་སྟྭཾ༔ས་མ་ཡ༔རྒྱ་རྒྱ་རྒྱ༔གལ་ཆེན་དགྲ་བགེགས་བྱུང་བའི་ཚེ༔མཁའ་འགྲོའི་དྲག་བསྐུལ་འདི་ལ་བརྩོན༔ལྟ་བའི་གདིང་གིས་བསྐུལ་བ་ན༔རི་རབ་གླིང་བཞི་ཡིན་ཡང་བརླག༔གང་རུང་བ་ལ་མི་བྱའོ༔ས་མ་ཡ༔མ་མོ་སྲིད་པའི་རྒྱལ་མོ་དང་༔ཞིང་སྐྱོང་ཀུན་དགའ་གཞོན་ནུ་དང་༔གནོད་སྦྱིན་ཤན་པ་དམར་ནག་དང་༔བཙན་དམར་སྲོག་གི་སྤུ་གྲིས་སྲུངས༔དམ་ཉམས་ལག་ཏུ་ཤོར་ར་རེ༔ས་མ་ཡ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔རྒྱ་རྒྱ་རྒྱ༔བརྡ་ཐིམ༔མཁའ་འགྲོའི་དྲག་བསྐུལ་ཟབ་མོ་འདི།།གར་དབང་བདུད་འཇོམས་གླིང་པ་ངས།།མ་འགགས་འོད་གསལ་ཆེན་པོའི་ངང་།།པདྨའི་གསང་གཏེར་སྒོ་ཕྱེས་བཏོན།།འབྲོས་ཕུག་མཁའ་འགྲོའི་འདུ་ར་རུ།།ཞལ་བཤུས་དག་ཕབ་ཡི་གེ་པ།།ཕུན་ཚོགས་བཀྲ་ཤིས་ཞེས་བྱའོ།།དགེ་བས་བསྟན་དགྲའི་དཔུང་གཞོམ་ཤོག།དགེའོ།།དགེའོ།།དགེའོ།།སརྦ་མངྒ་ལཾ།།ཤུ་བྷཾ།།།།